Diari Oficial de la Generalitat Valenciana


Sumari del DOGV 3513, del 09-06-1999 (1999/5405)

REIAL DECRET 850/1999, de 21 de maig, sobre traspàs de funcions i serveis de l'administració de l'Estat a la Comunitat Valenciana en matèria d'execució de la legislació sobre propietat intel·lectual.
-------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1999/05/21/850/dof/vci/html**

### Dades del document

Número de DOGV
:   3513

Data del DOGV
:   09-06-1999

Secció del DOGV
:   I. DISPOSICIONS GENERALS

Número del document
:   1999/5405


Data del document
:   21-05-1999

Organisme emissor
:   Ministeri d'Administracions Públiques

Tipus de document
:   Reial decret

Descriptors 

:   * propietat intel·lectual
    * competència administrativa
    * legislació
    * descentralització

REIAL DECRET 850/1999, de 21 de maig, sobre traspàs de funcions i serveis de l'administració de l'Estat a la Comunitat Valenciana en matèria d'execució de la legislació sobre propietat intel·lectual. [1999/M5405]
  
La Constitució espanyola reserva a l'Estat, en l'article 149.1.9, la competència exclusiva en matèria de legislació sobre propietat intel·lectual.
  
Per la seua banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, disposa en l'article 33.2 que correspon a la Generalitat Valenciana l'execució de la legislació de l'Estat en matèria de propietat intel·lectual.
  
El Reial Decret 4.015/1982, de 29 de desembre, determina les normes i el procediment als quals han d'ajustar-se els traspassos de funcions i serveis de l'Estat a la Comunitat Valenciana.
  
De conformitat amb el que disposa el reial decret esmentat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta comissió va adoptar, en la reunió del dia 21 d'abril de 1999, l'acord oportú, la virtualitat pràctica del qual exigeix que el govern l'aprove mitjançant reial decret.
  
En virtut d'això, i en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i amb la deliberació prèvia del Consell de Ministres, en la reunió del dia 21 de maig de 1999,
  
DECRETE
  
Article 1
  
S'aprova l'acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, pel qual es concreten les funcions i els serveis de l'administració de l'Estat que han de ser objecte de traspàs a la Comunitat Valenciana en matèria d'execució de la legislació sobre propietat intel·lectual, adoptat pel Ple de la dita comissió, en la reunió del dia 21 d'abril de 1999, i que es transcriu com a annex a aquest reial decret.
  
Article 2
  
En conseqüència, queden traspassats a la Comunitat Valenciana les funcions i els serveis, així com els mitjans personals i els crèdits pressupostaris que s'indiquen en el referit acord de la Comissió Mixta, en els termes que s'hi especifiquen.
  
Article 3
  
Els traspassos a què es refereix aquest reial decret tindran efectivitat a partir del dia assenyalat en l'acord de l'esmentada Comissió Mixta, sense perjudici que els ministeris d'Administracions Públiques i d'Educació i Cultura produïsquen, fins a l'entrada en vigor d'aquest reial decret, si escau, els actes administratius necessaris per al manteniment dels serveis en el mateix règim i nivell de funcionament que tingueren en el moment de l'adopció de l'acord.
  
Article 4
  
Els crèdits pressupostaris que es determinen, de conformitat amb la relació número 2 de l'annex, seran donats de baixa en els corresponents conceptes pressupostaris i transferits pel Ministeri d'Economia i Hisenda als conceptes habilitats en la secció 32 dels Pressupostos Generals de l'Estat, destinats a finançar el cost dels serveis assumits per les comunitats autònomes, una vegada el Ministeri d'Administracions Públiques remeta al departament esmentat els respectius certificats de retenció de crèdit, per a donar compliment al que disposa la normativa vigent sobre Pressupostos Generals de l'Estat.
  
Disposició final única
  
Aquest reial decret entrarà en vigor l'endemà de la publicació en el Boletín Oficial del Estado.
  
Madrid, 21 de maig de 1999
  
JOAN CARLES R.
  
El ministre d'Administracions Públiques,
  
ÁNGEL ACEBES PAIGUA
  
ANNEX
  
La senyora Rosa Rodríguez Pascual i la senyora Catalina Escuín Palop, secretàries de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, certifiquen:
  
Que en el Ple de la Comissió Mixta de Transferències, celebrat el dia 21 d'abril de 1999, es va adoptar un acord sobre traspàs a la Comunitat Valenciana de les funcions i els serveis de l'administració de l'Estat, en matèria d'execució de la legislació sobre propietat intel·lectual, en els termes que a continuació es detallen:
  
A) Referència a normes constitucionals i estatutàries en què s'empara el traspàs.
  
La Constitució, en l'article 149.1.9, reserva a l'Estat la competència de legislació sobre propietat intel·lectual.
  
 L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, en l'article 33.2 estableix que correspon a la Generalitat Valenciana l'execució de la legislació de l'Estat en matèria de propietat intel·lectual.
  
Mitjançant els reials decrets 278/1980, de 25 de gener; 4.099/1982, de 29 de desembre; 3.066/1983, de 13 d'octubre, i 3.196/1983, de 23 de novembre, pels quals es van efectuar els traspassos en matèria de cultura, es van traspassar ja a la comunitat mitjans vinculats a l'exercici de funcions incloses en l'àmbit de la propietat intel·lectual.
  
L'actual article 144 del Text Refós de la Llei de Propietat Intel·lectual, aprovat pel Reial Decret Legislatiu 1/1996, de 12 d'abril, en la numeració donada a aquest per l'apartat 4 de l'article 6 de la Llei 5/1998, de 6 de març, i el Reial Decret 733/1993, de 14 de maig, pel qual s'aprova el Reglament del Registre General de la Propietat Intel·lectual, tenen establit un model registral descentralitzat que suposa una nova adequació d'aquest, la posada en funcionament del qual s'ha de dur a terme conjuntament entre les diferents administracions públiques competents. Per a això, el Ministeri d'Educació i Cultura ha considerat necessari adequar els mitjans ja traspassats a les comunitats autònomes.
  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, regulen el funcionament de la Comissió Mixta de Transferències, així com la forma i les condicions a les quals han d'ajustar-se els traspassos de funcions i serveis de l'administració de l'Estat a la dita comunitat autònoma.
  
B) Funcions i serveis de l'administració de l'Estat que assumeix la Comunitat Valenciana.
  
Es traspassen els mitjans necessaris per a l'exercici de les funcions en matèria d'execució de la propietat intel·lectual, en els termes previstos en aquest acord, sense perjudici del que estableix la normativa especial sobre el Registre General de la Propietat Intel·lectual.
  
C) Béns, drets i obligacions de l'Estat que es traspassen.
  
No existeixen béns, drets o obligacions objecte de traspàs.
  
D) Personal adscrit als serveis i institucions que es traspassen.
  
1. El personal que es traspassa adscrit als serveis que gestionarà la Comunitat Valenciana apareix indicat nominalment en la relació adjunta número 1. Aquest personal passarà a dependre de la comunitat autònoma en els termes previstos en la Llei 30/1984, de 2 d'agost, de Mesures per a la Reforma de la Funció Pública, i altres normes en cada cas aplicables i en les mateixes circumstàncies que s'especifiquen en les relacions esmentades i que consten, en tot cas, en els seus expedients de personal.
  
2. El Ministeri d'Administracions Públiques notificarà als interessats el traspàs i la nova situació administrativa tan prompte com el govern aprove aquest acord per reial decret. Així mateix, es remetran als òrgans competents de la Comunitat Valenciana els expedients d'aquest personal, així com dels certificats d'havers referits a les quantitats meritades per aquests.
  
E) Valoració de les càrregues financeres dels serveis traspassats.
  
1. La valoració definitiva del cost efectiu que, en pessetes de 1996, correspon als serveis traspassats a la comunitat autònoma s'eleva a 20.201.565 pessetes.
  
2. El finançament, en pessetes de 1999, que correspon al cost efectiu anual és el que es recull en la relació número 2.
  
3. El cost efectiu que figura detallat en els quadres de valoració de la relació número 2 es finançarà de la següent forma:
  
Transitòriament, fins que el cost efectiu es compute per a revisar el percentatge de participació de la comunitat autònoma en els ingressos de l'Estat, el cost total es finançarà mitjançant la consolidació en la secció 32 dels Pressupostos Generals de l'Estat, dels crèdits relatius als diferents components del dit cost, pels imports que es determinen, susceptibles d'actualització pels mecanismes generals previstos en cada Llei de Pressupostos.
  
Les possibles diferències que es produïsquen durant el període transitori, a què es refereix el paràgraf anterior, respecte al finançament dels serveis transferits, seran objecte de reguralització al tancament de l'exercici econòmic, mitjançant la presentació dels comptes i estats justificatius corresponents davant una comissió de liquidació, que es constituirà en el Ministeri d'Economia i Hisenda.
  
F) Documentació i expedients dels serveis que es traspassen.
  
El lliurament de la documentació i dels expedients dels serveis traspassats es realitzarà en el termini d'un mes des de la publicació del reial decret pel qual s'aprove aquest acord, sense perjudici del que estableix la normativa especial sobre el Registre General de la Propietat Intel·lectual.
  
G) Data d'efectivitat del traspàs.
  
El traspàs de serveis objecte d'aquest acord tindrà efectivitat a partir del dia 1 d'octubre de 1999.
  
I perquè hi conste, expedim aquesta certificació.
  
Madrid, 21 d'abril de 1999.- Les secretàries de la Comissió Mixta: Rosa Rodríguez Pascual i Catalina Escuín Palop.
  
Relació número 1
  
Propietat intel·lectual
  
Personal adscrit als serveis i a les institucions que es traspassen
  
Personal laboral
  
Relació número 2.
  
Valoració del cost dels serveis traspassats a la Comunitat Autònoma Valenciana en matèria de propietat intel·lectual (en pessetes de 1999).
  
Secció 22. Ministeri d'Administracions Públiques.
  
Servei 01. Programa 121E.
  
Capítol I
  
Despeses de personal:
  
Concepte 120. Retribucions bàsiques de funcionaris 9.342.312 PTA.
  
Concepte 121. Retribucions complementàries
  
 de funcionaris 3.590.664 PTA.
  
Concepte 130. Retribucions de laborals fixos 7.683.088 PTA.
  
Concepte 160. Quotes socials 4.941.029 PTA.
  
Total capítol I 78.397.825 PTA.
  
Capítol II
  
Despeses en béns corrents i serveis:
  
Total capítol II 1.423.600 PTA.
  
Crèdits afectats pel traspàs 02.236.940 PTA.


Còpia Permalink ELI